Copyleft

Le termino anglese copyleft [kó-pi-left] refere al application de copyright (derectos de autor) pro assecurar le libertate public a modificar, meliorar e redistribuer un obra autorisate e omne projectos derivate ab illo. Le concepto esseva inventate per Richard Stallman in 1984 pro le distribution de software, ben que illo es hodie usate etiam pro altere typos de material.

Secundo copyleft, le possessor de un copyright imparti un licentia irrevocabile al recipiente de un copia, permittente su redistribution (includente le vendita) de altere copias possibilemente meliorate o modificate, sub le condition que tote ille copias porta le mesme licentia e es rendite disponibile in un forma que facilita lor modification.

 Historia 

Le concepto de copyleft nasceva quando Stallman elaborava un interpretator de Lisp (un linguage de programmation pro computatores). Symbolics, Inc., un fabricante de computatores hodie defuncte, peteva a Stallman permission pro le uso de su interpretator de Lisp, e Stallman lo concedeva. Dunque Symbolics extendeva e meliorava le interpretator de programmas.

Ma quando Stallman demandava accesso al meliorationes que Symbolics faceva a su interpretator, Symbolics refusava dar le accesso. Postea Stallman procedeva a crear le typo de licentia pro codice de computator que impedirea iste typo de action.

 Patentes 

Le idea de copyleft es suggerite de plus in plus pro patentes, como le patente public in projectos commun le qual permitte uso libere del patentes contribuite al uso in commun sub certe conditiones (como per exemplo le abandonamento del derecto a facer application pro nove patentes non contribuite al uso commun de altere usatores in le projecto).

 Etymologia 

Ab le anglese copy pro "copia" e left pro "leve" o "sinistre", in contrasto con copyright. Proveni del phrase anglese Copyleft—all rights reversed (tote derectos revertite), scribite per Don Hopkins in un message a Richard Stallman in 1984 como un joco de parolas pro le phrase legal Copyright—all rights reserved (tote derectos reservate).

 Terminos connexe 

 Software libere
 Licentia Public General de GNU
 Licentia GNU pro Documentation Libere
 Licentia Public de Mozilla
 Licentia Public Q
 Licentia de BSD
 Licentia de X Window System
 Licentia de Contento Aperte
 Licentia de Arte Libere

 Themas connexe 

 Copyright
 Proprietate intellectual
 Copynorm

 Ligamine externe 
 What is copyleft?

Categoria:Derecto